ঢাকায় ইতালীয় নাগরিক তাবেলা সিজার কিংবা রংপুরে জাপানের কোনিও হোশি খুনের ঘটনায় এখনও অন্ধকারে পুলিস। কিন্তু হামলাকারীদের মোটর বাইকের সূত্র ধরে, ঈশ্বরদীর (পাবনা) ব্যাপ্টিস্ট খ্রিস্টান মিশনের ধর্মযাজক ফাদার লুক সরকারকে হত্যার চেষ্টা করা দুষ্কৃতীদের ধরা গেল। ৫ অক্টোবর সকালে পাবনার ধর্মযাজককে খুনের চেষ্টা হয় তাঁর বাড়িতেই। গলায় ছোরা চালিয়ে দিয়েছিল হামলাকারীরা। লুক সরকারের চিৎকারে অন্য ঘর থেকে স্ত্রী ছুটে আসায় বেঁচে যান তিনি, গলায় মারাত্মক জখম নিয়ে। তিন হামলাকারী পালিয়ে গেলেও ফেলে যায় মোটর বাইক। আর সেই বাইকের সূত্র ধরেই গ্রেফতার করা হল পাঁচ জনকে। ধৃতেরা সবাই নিষিদ্ধ জামাতুল মুজাহিদিন বাংলাদেশ বা জেএমবি-র সঙ্গে জড়িত বলে পুলিসের দাবি। ধৃতদের মধ্যে আছে জেএমবি-র এক আঞ্চলিক কমান্ডারও।